text: жаңатаң мұнай кен орны каспий маңы ойпатының шығыс ернеуі маңындағы мұнай кен орны. ақтөбе облысы байғанин ауданында, облыс орталығынан оңтүстікте 380 км жерде орналасқан. ең жақын елді мекен кемерші, ол кен орынның батысында 20 км-де. кен орын 1992 жылы ашылды. көтерілім ойыстың ернеу маңы өңіріндегі карбонаттық кемер аумағында орналасқан.1112 шағылдырушы бет бойынша көтерілім бойлыққа жуық бағытта созылыңқы пішінде келеді, өлшемдері -3900 м-лік изогипса бойынша 17x6,2 км, амплитудасы 450 м-ден асады. көтерілім ауқымында төбе оқшауланған. оңтүстік төбе солтүстігінен тектоникалық жарылыммен шектелген, -3500 м-лік изогипсамен жартылай күмбез құрайды. ортаңғы және солтүстік төбелер -3600 м-лік изогипсамен шектелген. терригендік тау жыныстармен байланысты төменгі таскөмір түзілімдерінің өнімділігі анықталған. кеуектілігі 7-16%, өтімділігі 0,042-0,00048 мкм2 құмтастар мен алевролиттер жинауыш рөлін атқарады. мұнайға қаныққан тиімді қалыңдық 6,6-33 м, мұнайға қанығу коэффициент 0,7. мұнай шығымы 7,2-8,3 м3/тәулік болды. мұнайдың тығыздығы 852 кг/м3, құрамында 0,32% күкірт, 13%-ға дейін парафин, 3% шайырлар мен асфальтендер бар. кен орны жете барлау сатысында.